Internasionale Verslag – 6 April 2020 - Corona Krisissentrum
Tuis / COVID-19 / Internasionale Verslag – 6 April 2020
Internasionale Verslag – 6 April 2020
Daar word verwag dat die koronapandemie hierdie week 'n hoogtepunte in die VSA sal bereik terwyl dit toenemend lyk asof die krisis in verskeie Europese lande begin afplat.
Hier is enkele hoofpunte vandag oor wat in die wêreld gebeur met betrekking tot die koronapandemie:
Met byna 1,3 miljoen mense wat reeds positief vir die virus getoets het en meer as 70 000 mense wat weens COVID-19 gesterf het, gaan hierdie week waarskynlik 'n verdere skerp toename in beide syfers toon. Sondag is meer as 100 000 mense regoor die wêreld met die koronavirus gediagnoseer – die meeste nog op een dag.
Terwyl daar steeds 'n skerp toename in die voorkoms van COVID-19 in verskeie lande is, raak dit ook toenemend duidelik dat die streng maatreëls wat in sommige lande ingestel is begin vrugte afwerp. Verskeie lande insluitende Italië, Spanje, Frankryk, Iran en Nieu-Seeland het almal 'n afname in die hoeveelheid nuwe gevalle aangemeld. In Italië oorweeg die owerhede om binnekort die inperkingsmaatreëls te begin verslap.
Aandelemarkte regoor die wêreld het Maandagoggend hoër geopen soos wat die persepsie begin ontstaan dat die koronapandemie gestabiliseer word en dat inperkingsmaatreëls in verskeie lande vrugte afwerp. Markte in Japan, Suid-Korea, Hong Kong en Australië het almal die nuwe week op 'n beter noot afgeskop. Ook in Europa het verskeie aandelemarkte hoër geopen. Daar word verwag dat die Amerikaanse markte ook Maandag sal versterk.
Die Amerikaanse chirurg-generaal, Jerome Adam, het Sondag dit wat hierdie week in die VSA gaan gebeur met die Pearl Harbor en 9/11-aanvalle vergelyk. Sy kommer is veral dat die virus hierdie week verder in die deelstaat New York gaan versprei en dat die krisis in Louisiana en Michigan ook verder gaan verdiep. Tot dusver is sowat 340 000 mense in die VSA positief vir die virus getoets en die sterftesyfer in die VSA staan tans op byna 10 000.
Dr Anthony Fauci, hoofraadgewer vir President Donald Trump oor die koronavirus, het Sondagaand gesê dat soveel as 50% van mense wat die virus opdoen geen simptome toon nie. Hierdie persone kan egter steeds die virus versprei. Dit verhoog die probleem met persone wat nie aan inperkingsmaatreëls voldoen of nie veilige fisiese afstande handhaaf nie. President Trump het Sondag weer aanbeveel dat dokters en hospitale oorweeg om die anti-malariamiddel, hydroxychloroquine, in die behandeling van COVID-19 te gebruik. Die Trump-administrasie het 29 miljoen dosisse van dié medikasie aangekoop. Pasiënte is al in sommige gevalle suksesvol daarmee behandel, maar daar is ook risiko's daaraan verbonde. Die federale regering is ook gereed om 600 000 maskers na New York en 200 000 na die Suffolk-distrik in New Jersey te stuur. Ekstra ventilators word ook deur die federale regering aan New Jersey, Louisiana, Michigan, Illinois en Massachusetts verskaf.
Terwyl Koningin Elizabeth van Brittanje Sondag 'n boodskap van hoop aan Britte gelewer het, is die Britse Eerste Minister Boris Johnson in die hospitaal opgeneem. Hy het onlangs positief vir COVID-19 getoets en toon na 10 dae steeds ernstige simptome.
Japan het die afgelope paar dae 'n skerp toename in persone wat positief vir die virus toets, getoon. Die Japanese Eerste Minister Shinzo Abe het besluit om 'n noodtoestand vir een maand in sekere dele van Japan in te stel. Hoewel nog net 3500 van Japan se 126 miljoen burgers positief vir die virus getoets het, is daar kommer dat dit tans vinnig in die hoofstad Tokio versprei waar 1000 nuwe gevalle vandag (Maandag) aangemeld is.
Behalwe vir Japan waar 'n styging van meer as 1000 gevalle oor die afgelope 24 uur aangemeld is, is daar tans ook 'n skerp styging in Rusland. Die Russiese regering het vanoggend bevestig dat 954 nuwe gevalle Sondag aangemeld is – die meeste nog op een dag in Rusland. Meer as die helfte van gevalle in Rusland is in die hoofstad Moskou.
Indië het soos Suid-Afrika ook 'n 21-dae staat van inperking, hoewel die inperking in Indië 'n week voor die een in Suid-Afrika begin het. Met die aanbreek van die finale week van inperking in Indië is owerhede in dié land, die tweede grootste bevolking in die wêreld, besig om duisende mense wat met persone wat die koronavirus onder lede het, in aanraking gekom het, op te spoor. Indië het tans 4067 gevalle van die virus en 109 mense is in dié land weens COVID-19 oorlede. Die staat van inperking het baie negatiewe gevolge vir die Indiese ekonomie gehad en die land se regering wil 'n verlenging van die inperkingsmaatreëls probeer verhoed.
Verskeie pogings word tans in die VSA aangewend om 'n medikasie te ontwikkel wat die simptome van COVID-19 verlig. Terwyl aanvaar word dat 'n teenmiddel vir die virus eers teen die begin van 2021 beskikbaar gaan wees, glo sommige maatskappye dat 'n middel ontwikkel kan word wat die verspreiding van die virus in 'n pasiënt se liggaam kan teenwerk. Dit sal werk soos enige bestaande medikasie wat virale infeksies help beveg. Die beskikbaarheid van medisyne wat die liggaam help om die virus te beveg kan 'n groot bydrae lewer in die behandeling van pasiënte met die virus en om die sterftesyfer te beperk.